Diari Oficial de la Generalitat Valenciana


Sumari del DOGV 4987, del 18-04-2005 (2005/3520)

Juí ordinari número 83/2003. Cèdula de notificació.
---------------------------------------------------

### Dades del document

Número de DOGV
:   4987

Data del DOGV
:   18-04-2005

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2005/3520


Organisme emissor
:   Jutjat de Primera Instància Número 22 de València

Tipus de document
:   Anunci

Juí ordinari número 83/2003. Cèdula de notificació. [2005/Q3520]
  
Procediment: assumpte civil 83/2003
  
Juí: juí ordinari 83/2003
  
Part demandant: María Navarro Alonso
  
Part demandada: Transportes Terrestres Vilanova
  
Sobre: ordinaris
  
Al juí a què es fa referència s'ha dictat la resolució el text de la qual, literalment, diu així:
  
«Sentència número 108
  
València, 4 de juny de 2003
  
Ricardo Razola García, magistrat jutge d'este Jutjat de Primera Instància número 22 de València, ha vist les presents actuacions de juí ordinari número 83/2003, en què actua com a actora María Navarro Alonso, representada pel procurador Alberto Mallea Catalá i dirigida per la lletrada Ana María Salvador Sebastiá, i com a demandat, Transportes Terrestres Vilanova, SL, en situació processal de rebel·lia, que exercita acció de desnonament i reclamació de rendes; i en virtut de la potestat jurisdiccional que ens atribuïx la sobirania popular i en nom de sa majestat el rei, dicte la sentència que té com a base els següents:
  
Antecedents de fet
  
1. En data 28 de gener de 2003 va entrar en este jutjat, procedent de repartiment, demanda de juí ordinari interposada per l'actora contra l'entitat demandada, sobre la base que li va arrendar un local de la seua propietat situat al carrer de Jesús Morante Borrás, número 184, de València, pel preu de 535,95 euros, i des del mes de desembre de 2001 la demandada ha deixat de pagar la renda, i que li deu en la data de la demanda la xifra de 7.563,19 euros. Fa constar la possibilitat d'enervar l'acció. Invoca fonaments de dret, i acaba suplicant que es dicte sentència per la qual es declare resolt el contracte d'arrendament que lliga les parts, i que l'ha de deixar a disposició de l'actora amb l'advertència de llançament, i que se la condemne al pagament de la indicada quantitat, més les rendes que es reporten fins a recuperar el local, interessos i costes. Hi acompanya documents.
  
2. Esmenat un defecte de postulació i documental, mitjançant la interlocutòria de data 25 de febrer de 2003, es va admetre a tràmit la demanda, i es va acordar la citació a termini de la demandada, que no va comparéixer, i se la va declarar en rebel·lia.
  
3. Mitjançant la provisió de data 9 de maig de 2003, es van convocar les parts a l'acte d'audiència prèvia, que es va fer el 2 de juny següent. En este acte, l'actora es va ratificar en el seu escrit de demanda i va proposar com a única prova la documental, la demandada no va comparéixer. Es va cloure el juí i es va declarar vist per a sentència.
  
4. Declare com a fets provats els següents:
  
Mitjançant document privat de data 1 d'abril de 1996, María Navarro Alonso va arrendar a Transportes Vilanova, SL, un local comercial situat a València, al carrer de Jesús Morante Borrás, número 184, pel preu en un principi de 80.000 pessetes/mes més l'impost sobre el valor afegit, revaloritzable d'acord amb l'índex de preus al consum. La renda que paga ara és de 535,95 euros mensuals. L'arrendatària ha deixat de pagar a partir del mes de desembre de 2001, i deu les rendes des de esta data fins a l'actualitat, més les despeses de devolució d'un xec que li va donar l'arrendatària a l'actora per a pagament i que va resultar impagat i que fa suma de 43,53 euros. En total en la data de la demanda, l'arrendatari devia 7.563,10 euros.
  
Fonaments de dret
  
1. Acreditada l'existència d'un contracte d'arrendament per a ús distint al d'habitatge entre les parts, este contracte té força de llei entre les parts i s'ha de complir d'acord amb este contracte (article 1.091 del Codi Civil), sense que se'n puga deixar el compliment de manera reiterada i greu amb l'obligació fonamental que és el pagament de la renda (article 17 de la LAU), sense retornar la possessió del local a l'actora, la qual cosa dóna dret a l'arrendadora per a resoldre de ple dret el contracte (articles 27.2.a i 35 de la LAU), i a reclamar l'import de les rendes i derivades.
  
2. Procedix el pagament d'interessos legals d'acord amb els articles 1.101 i 1.108 del Codi Civil, i la condemna en costes (article 394 LEC).
  
Vists els preceptes legals esmentats i els altres de general i pertinent aplicació.
  
Decisió
  
Que amb l'estimació íntegra de la demanda presentada pel procurador Alberto Mallea Catalá, en nom de María Navarro Alonso, contra Transportes Terrestres Vilanova, SL, declare resolt el contracte d'arrendament que lliga les parts respecte del local situat a València, al carrer de Jesús Morante Borrás, número 184, i condemne la demandada a deixar este local lliure i expedit a disposició de l'actora dins del termini legal, amb l'advertència de llançament, així com al pagament de set mil cinc-cents seixanta-tres euros i dinou cèntims (7.563,19 €), més les rendes que es reporten y es reporten amb posterioritat fins a la recuperació del local, més els interessos legals i les costes.
  
Notifiqueu esta sentència a les parts i porteu-la al lligall corresponent, i deixeu un testimoniatge en actuacions.
  
Contra esta sentència s'hi pot interposar un recurs d'apel·lació davant l'Audiència Provincial, que cal preparar en el termini de cinc dies davant d'este jutjat.
  
Esta és la meua sentència, que pronuncie, mane i firme. Siguixen firmes».
  
Atés el desconeixement de l'actual domicili o residència de la part demandada, mitjançant la provisió de hui, 18 de març de 2005, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha acordat la publicació del present edicte al tauler d'anuncis del jutjat i en el Diari Oficial de la Generalitat Valenciana per a portar a efecte la diligència de notificació de la sentència dictada a l'entitat demandada, Transportes Terrestres Vilanova, SL, a través dels seus administradors: Blas Vilanova Vázquez i Blai Vilanova Quilis.